Jan Pawoł Křižan

mini|upright=0.4|Narowny kamjeń Křižana na Hodźijskim kěrchowje

Jan Pawoł Křižan ( Johann Paul Zieschank; * 12. decembra 1854 w Sćijecach, † 22. februara 1923 w Hodźiju) bě serbski ewangelski farar, spisaćel a dołholětny předsyda Maćicy Serbskeje.

Žiwjenje
Jan Pawoł Křižan narodźi so jako syn Sćiječanskeho bura a wopytowaše wot 1868 do 1877 Budyski gymnazij. Po šuli studowaše hač do 1881 w Lipsku, Tübingenje a Jenje ewangelsku teologiju a nastupi 1881 městno jako kapłan a serbski prědar w Kamjencu. Wot 1883 skutkowaše jako kapłan w Hodźiju. Po smjerći tamnišeho fararja Jaroměra Hendricha Imiša w lěće 1898 přewza Křižan farske městno.

Hižo jako student wuda Křižan modlerske knižki. Pozdźišo staraše so wo wobnowjenje serbskorěčneje nabožinskeje wučby w šulach Kamjenskeho wokrjesa a wozjewješe w Misionskim Posole a w časopisu Pomhaj Bóh nabožinske basnje. Wot 1889 do 1922 běše z redaktorom Předźenaka a wot 1899 do 1922 redigowaše tež Misionski Posoł. Wobaj nadawkaj w decembru 1922 ze strowotniskich přičin woteda. Nimo toho zaběraše so z regionalnymi stawiznami, wosebje Hodźijskeje wosady.

Křižan bě wot lěta 1877 ze sobustawom Maćicy Serbskeje a předsteješe jej jako naslědnik Jurja Łusčanskeho wot 1903 hač do swojeje smjerće w lěće 1923.

Jan Pawoł Křižan bě woženjeny z Lenu, rodź. Mětec z Rašowa (1872–1946). Hromadźe měještaj dźowce Margaretu (* 1893, pozdźiša mandźelska Jana Renča) a Hilžbjetu (1902–1988, pozdźiša mandźelska Gerharda Renča) kaž tež syna Artura (1895–1916), kiž padny w Prěnjej swětowej wójnje.

 Žórło 

Kategorija:Muž
Kategorija:Rodź. 1854
Kategorija:Zemr. 1923
Kategorija:Serb
Kategorija:Ewangelsko-lutherski duchowny
Kategorija:Serbska literatura
Kategorija:Maćicar
Kategorija:Wosoba (Sćijecy)
Kategorija:Wosoba (Hodźij)
Kategorija:Awtor
Kategorija:Literatura (19. lětstotk)
Kategorija:Literatura (20. lětstotk)